**ПРОЕКТ**

**Приложение към Заповед №…………**

**на изпълнителния директор на ИАРА**

**МЕТОДИКА ЗА ОПРЕДЕЛЯНЕ НА РАЗМЕРА НА ФИНАНСОВИ КОРЕКЦИИ ПО ПРОЕКТИ, ФИНАНСИРАНИ ОТ ОПЕРАТИВНА ПРОГРАМА ЗА РАЗВИТИЕ НА СЕКТОР „РИБАРСТВО“, СЪФИНАНСИРАНА ОТ ЕВРОПЕЙСКИЯ ФОНД ЗА РИБАРСТВО ЗА ПРОГРАМЕН ПЕРИОД 2007-2013 г. (ОПРСР)**

1. **Общи положения за определяне размера на финансови корекции**

Във връзка с разпоредбите на чл. 56 от Регламент (ЕО) № 1198/2006 г. Изпълнителна агенция по рибарство и аквакултури **(**ИАРА), в качеството ѝ на Управляващ орган (УО) на ОПРСР, извършва проверки за дълготрайност на операциите, финансирани по ОПРСР и на изпълнение на задълженията от бенефициерите съгласно договорите за предоставяне на безвъзмездна финансова помощ (ДБФП). При установяване на нарушение УО налага финансови корекции (ФК) на бенефициерите и администрира нередности.

Целта на налагането на ФК е да се възстанови ситуацията, при която 100 % от разходите, одобрени за финансиране по ОПРСР, са в съответствие с приложимото национално законодателство и правото на Европейския съюз (ЕС) в тази област, както и със съответния ДБФП. Методиката за определяне на размера на ФК по проекти, финансирани от ОПРСР, следва да се прилага в случаи на нередности, които представляват нарушение на нормативни разпоредби, както и на договорните отношения между ИАРА и ползвателите, получили безвъзмездна финансова помощ (БФП) по ОПРСР.

ФК за установени нередности представлява част от изплатената БФП. Стойността на ФК е до 100 % върху стойността на изплатената БФП.

При определяне на ФК УО взема предвид тежестта, продължителността и системността на нарушението.

При определяне на тежестта се отчитат неизпълнението на ангажиментите или задълженията и произтичащите от тях последствия.

Продължителността на неизпълнението зависи от времетраенето на въздействието или от възможността това въздействие да бъде прекратено с разумни средства.

Системността на неизпълнението зависи от това дали подобни случаи на неспазване са били констатирани при същия проект и по-рано през мониторинговия период.

Стойността на ФК се установява чрез прилагане на диференциален метод или на пропорционален метод.

При прилагане на диференциалния метод стойността на ФК е равна на реално установеното финансово отражение на нарушението върху усвоената (изплатената) БФП.

Стойността на ФК се установява чрез прилагане на пропорционалния метод в случаите, когато не е възможно да се направи точно количествено определяне на финансовото отражение на нарушението върху усвоената (изплатената) БФП.

ИАРА осъществява ежегоден контрол във връзка с наблюдението и оценката на ОПРСР и в качеството си на УО на ОПРСР изисква от всеки бенефициер, чийто проект подлежи на мониторинг, да предостави информация и документи, удостоверяващи изпълнението на задълженията му съгласно ДБФП и в съответствие със заложеното в инвестиционното намерение (ИН) на проектното му предложение. В искането се съдържат указания относно вида/типа на изисканите документи, както и срок за предоставянето им.

При непредставяне на всички изискани документи след изтичане на поставения в искането срок УО предприема действия по налагане на ФК и по администриране на нередност. ФК се определя съгласно Приложение 1 от настоящата методика.

При установяване на несъответствие/неизпълнение на ангажиментите след предоставяне на документи УО предприема следните действия:

1. УО уведомява бенефициера за съществуващо съмнение за нарушение, което може да доведе до налагане на ФК в определен размер.
2. В указан от УО срок, считано от датата на получаване на уведомителното писмо, бенефициерът може да представи на ИАРА коментари, бележки, становище и/или други допълнителни документи, доказващи надлежно предприети действия по отстраняване на установеното несъответствие, както и информация, с която да мотивира искане да не се налага ФК или да се намали нейния размер.
3. В случай, че искането на бенефициера бъде прието, УО на ОПРСР не предприема действия по налагане на ФК и по администриране на нередност.
4. В случай, че се отхвърли искането или бенефициерът не предостави коментари, бележки, становище и/или други допълнителни документи, УО на ОПРСР предприема действия по налагане на ФК и по администриране на нередност. ФК се определя съгласно Приложение 1, Приложение 1 и Таблица 1 или Приложение 1 и Таблица 2.

В случаите, когато бенефициерът има два или повече проекта със съпоставими видове продукция/услуги, при проверката на изпълнението УО взима предвид общия сбор на заложените количества/стойности в ИН на всичките му проекти за съответния период. УО разпределя установеното изпълнение/неизпълнение за всеки проект по отделно, съобразно относителната тежест на всеки проект, освен в случаите, в които УО приеме декларираното от бенефициера различно разпределение на изпълнението/неизпълнението.

В Приложение 1 не са изброени всички възможни нарушения, поради което с тях не се ограничават случаите на нередности, за които се прилагат настоящите правила. При установяване на нарушение, което не е в обхвата на изброените типове нарушения, при изчисляване стойността на ФК се приема процентния показател, предвиден за най-близкото по вид категория и тип нарушение.

Преди налагане на поредната ФК, от стойността на изплатената БФП по даден проект се приспадат всички наложени по проекта ФК до момента на установяване на поредното нарушение.

1. **Специфични случаи за определяне размера на финансови корекции**
2. **Контрол по изпълнение на заложените показатели в инвестиционнно намерение, част Б от заявлението за кандидатстване.**

**1.1. Проекти по мярка 2.1 „Производствени инвестиции в аквакултурата“ и 2.6 „Инвестиции в преработка и маркетинг на продукти от риболов и аквакултура“**

ФК са в размер от 2,5 до 5 % върху стойността на БФП и се налагат за установеното несъответствие (неизпълнение), когато същото е от 30 до 100 %. Тези ФК са извън обхвата на определянето на ФК, произтичащи от нарушения на разпоредбите на националното законодателство и/или правото на Европейския съюз (ЕС) в областта на обществените поръчки.

За първа производствена година се счита първата пълна финансова година след окончателното плащане на БФП.

За последна производствена година се счита периодът от началото на съответната календарна година до датата на изтичане за мониторинга, който е пет години от датата на сключване на ДБФП или анекс към ДБФП.

При установяване на разлика между производствената програма (ПП), заложена в Таблица 4 от ИН, част Б, неразделна част от ЗК, и действително произведеното/преработеното количество продукция за съответната година в размер от 30,01 до 100 %, УО предприема стъпки от 1 до 4 в раздел I. Общи положения.

ФК се определя по пропорционален метод съгласно Таблица 1.

**ТАБЛИЦА 1**

|  |  |  |
| --- | --- | --- |
| **№ по ред** | **Процентно съотношение (%) на несъответствието между производствената програма, заложена в Таблица 4 от Инвестиционно намерение, част Б, неразделна част от Заявление за кандидатстване, и действителното количество произведена/преработена продукция** | **Процентен показател на финансовата корекция (Пк)** |
| **1.** | **от 30,01 до 40 %** | **2,5 %** |
| **2.** | **от 40,01 до 50 %** | **3 %** |
| **3.** | **от 50,01 до 60 %** | **3,5 %** |
| **4.** | **от 60,01 до 70 %** | **4 %** |
| **5.** | **от 70,01 до 80 %** | **4,5 %** |
| **6.** | **от 80,01 до 100 %** | **5 %** |

Размерът на ФК се изчислява като произведение от процентния показател на ФК и стойността на изплатената БФП, съгласно следната формула:

**К = Пк х БФП,**

където:

**К е размерът на финансовата корекция;**

**Пк - процентният показател на финансовата корекция;**

**БФП – изплатената безвъзмездна финансова помощ.**

Ако при следваща проверка по същия проект отново се установи несъответствие по изпълнението на ПП, УО предприема действията от I, т.1 до т. 3 включително. В случай, че бенефициерът не изпрати в установения срок писмена обосновка относно причините, довели до установеното несъответствие с приложени писмени доказателства или УО не приеме за основателна представената обосновка с приложени писмени доказателства, УО предприема действия по налагане на ФК и по администриране на нередност. ФК се определя съгласно Таблица 1, като се прилага следната формула:

К = (Пк х 2 ) х БФП\*

**\* В този случай се взема стойността на преизчислената БФП към момента на констатиране на нарушението, която се получава, като от изплатената и сертифицирана БФП се приспаднат всички предходни ФК, наложени за нарушения по същия проект.**

**1.2. Проекти по подмярка 4.1.А „Финансова подкрепа за прилагане на местните стратегии за развитие и покриване на оперативните разходи на рибарски групи“**

ФК са в размер до 30 % върху стойността на БФП и се налагат при установяване на несъответствие/неизпълнение на нормативни и договорни задължения и на заложените показатели в одобреното проектно предложение. Тези ФК са извън обхвата на определянето на ФК, произтичащи от нарушения на разпоредбите на националното законодателство и/или правото на Европейския съюз (ЕС) в областта на обществените поръчки.

За първа производствена година се счита първата пълна финансова година след окончателното плащане на БФП.

За последна производствена година се счита периодът от началото на съответната календарна година до датата на изтичане за мониторинга, който е пет години от датата на сключване на ДБФП или анекс към ДБФП.

В случаите, когато при проекти, включващи производство и/или преработка на продукти от риболов и аквакултура, е изчислено средно аритметично над 30 % несъответствие между заложеното в ИН, част Б от ЗК, количество продукция за мониторинговия период и отчетеното количество за същия период УО предприема стъпки от 1 до 4 в раздел I. Общи положения.

За всички останали случаи, когато при проекти с ИН, част Б, се изчисли средно аритметично над 50 % несъответствие между заложеното количество в ИН за мониторинговия период и отчетеното количество за същия период, УО предприема стъпки от 1 до 4 в раздел I. Общи положения.

ФК се определя по пропорционален метод съгласно Таблица 2.

**ТАБЛИЦА 2**

|  |  |  |
| --- | --- | --- |
|  | **Процентно съотношение (%) на несъответствието между заложеното количество в Инвестиционно намерение, част Б, неразделна част от Заявление за кандидатстване, и действителното количество** | **Процентен показател на финансовата корекция (Пк)** |
| **Проекти, включващи производство и/или преработка на продукти от риболов и аквакултура** | от 30,01 до 50 % | 10 % |
| от 50,01 до 70 % | 20 % |
| от 70,01 до 100 % | 30 % |
| **Всички останали проекти по подмярка 4.1.А с инвестиционно намерение, част Б** | от 50,01 до 70 % | 20 % |
| от 70,01 до 100 % | 30 % |

Размерът на ФК се изчислява като произведение от процентния показател на ФК и стойността на изплатената БФП съгласно следната формула:

**К = Пк х БФП,**

където:

**К е размерът на финансовата корекция;**

**Пк - процентният показател на финансовата корекция;**

**БФП – изплатената безвъзмездна финансова помощ.**

1. **Контрол за съответствие между количеството използвана и произведена енергия, когато в инвестиционния проект е одобрен разход за изграждане на възобновяеми енергийни източници.**

ИАРА извършва проверка относно количеството произведена, използвана и съответно продадена енергия, както и информация за сумата, платена от обществения доставчик на бенефициера. На такава проверка ежегодно подлежат всички инвестиционни проекти, по които е одобрен разход за изграждане на възобновяеми енергийни източници.

В случай, че след извършените проверки се установи несъответствие между количеството произведена и използвана енергия, УО предприема действия по налагане на ФК и по администриране на нередност. ФК е в размер на платената сума за разликата между произведената и реално потребената енергия (когато произведеното количество енергия е по-голямо от реално потребеното).

В случаите, когато по един проект са налице едновременно хипотезите по раздел I и раздел II т. 2 или раздел I и раздел II т. 1 или т. 2, УО определя размера на ФК при спазване на следната последователност:

1. УО приспада от размера на изплатената БФП паричната стойност на отчетената разлика между количеството произведена и реално потребена енергия.

2. УО налага ФК върху намалената сума на БФП. ФК се налага за установеното нарушение с най-висока стойност на ФК съгласно Приложение 1, Приложение 1 и Таблица 1 или Приложение 1 и Таблица 2.

В случаите, когато по един проект са налице едновременно хипотезите по раздел I и раздел II, т. 1. се налага ФК с най-висока стойност.

1. **Случаи, в които не се налагат финансови корекции**

Не се налагат ФК за нередности, които са отстранени след задължителни указания на УО и за които не е извършено плащане.

УО не налага ФК и в случаите, когато от страна на бенефициера са представени доказателства и са спазени сроковете и изискванията по чл. 47 от Наредба № 6/03.05.2012 г. за условията и реда за предоставяне на безвъзмездна финансова помощ по мярка 2.1. „Производствени инвестиции в аквакултурата“ по Приоритетна ос № 2 „Аквакултура, риболов във вътрешни водоеми, преработка и маркетинг на продукти от риболов и аквакултура“ от Оперативната програма за развитие на сектор „Рибарство“ на Република България, финансирана от Европейския фонд за рибарство за програмен период 2007 - 2013 г., съответно чл. 48 от Наредба № 7/03.05.2012 г. за условията и реда за предоставяне на безвъзмездна финансова помощ по мярка 2.6. „Инвестиции в преработка и маркетинг на продукти от риболов и аквакултура“ по приоритетна ос № 2 „Аквакултура, риболов във вътрешни водоеми, преработка и маркетинг на продукти от риболов и аквакултура“ от Оперативната програма за развитие на сектор „Рибарство“ на Република България, финансирана от Европейския фонд за рибарство за програмен период 2007 - 2013 г. и за наличие на следните обстоятелства:

1. Форсмажорни обстоятелства (съгласно определението за такива в наредбите по ОПРСР), подкрепени с доказателствен материал;
2. Епизоотична ситуация, засегнала частично или изцяло продукцията, подкрепена с доказателствен материал от компетентен орган;
3. Смъртност от натравяне не по вина на бенефициера, подкрепена с доказателствен материал от компетентен орган;
4. Принудително изменение на статута и правото на ползване на обекта до влизане в сила на акта на компетентен държавен орган или компетентен съд относно принудителното изменение;
5. Други случаи на обективна невъзможност извън описаните в т. 1-4.

Констатираните нарушения по раздели I. или II. представляват нередности по смисъла на чл. 1, параграф 2 от Регламент 2988/95 с финансово изражение стойността на определената финансова корекция. В случай на установяване на нарушение по раздели I. или II. УО стартира производство по налагане на ФК, предприема действия по регистриране на нередност и по доброволното или принудителното възстановяване на сумата по регистрираното/осчетоводеното в тази връзка публично държавно вземане.